b"\n_START_ARTICLE_\nRPD\n_START_SECTION_\nIstorija\n_START_PARAGRAPH_\nKonstravimas prad\xc4\x97tas 1943\xc2\xa0m. Trys \xc5\xbeym\xc5\xabs ginkl\xc5\xb3 konstruktoriai (Vasilijus Degtiariovas, Sergejus Simonovas, Aleksejus Sudajevas) gavo u\xc5\xbesakym\xc4\x85 pateikti savas kulkosvaid\xc5\xbei\xc5\xb3 konstrukcijas. I\xc5\xa1 bandymams parengt\xc5\xb3 trij\xc5\xb3 kulkosvaid\xc5\xbei\xc5\xb3 modeli\xc5\xb3 Degtiariovo konstrukcija pasirod\xc4\x97 geriausia, tad ji buvo priimta \xc4\xaf ginkluot\xc4\x99 kaip RPD-44. Antrojo pasaulinio karo pabaigoje RPD buvo paruo\xc5\xa1tas serijinei gamybai, ta\xc4\x8diau masi\xc5\xa1kai tiekti kariuomenei prad\xc4\x97jo tik 1953\xc2\xa0m._NEWLINE_Kulkosvaidis RPD buvo vienas pirm\xc5\xb3j\xc5\xb3 ginkl\xc5\xb3, naudojan\xc4\x8di\xc5\xb3 1943\xc2\xa0m. pavyzd\xc5\xbeio tarpinius \xc5\xa1ovinius, priimtas \xc4\xaf ginkluot\xc4\x99. Nuo 6-ojo de\xc5\xa1imtme\xc4\x8dio prad\xc5\xbeios iki 7-ojo de\xc5\xa1imtme\xc4\x8dio vidurio buvo pagrindinis skyriaus lygio paramos ginklas. V\xc4\x97liau j\xc4\xaf palaipsniui i\xc5\xa1st\xc5\xabm\xc4\x97 kulkosvaidis RPK, laikytas priimtinesniu d\xc4\x97l unifikacijos su AK-47. RPD iki \xc5\xa1iol laikomas Rusijos armijos rezervo sand\xc4\x97liuose. Kaip ir daugelis kit\xc5\xb3 tarybini\xc5\xb3 ginkl\xc5\xb3 RPD pla\xc4\x8diai tiektas Taryb\xc5\xb3 S\xc4\x85jungai draugi\xc5\xa1koms valstyb\xc4\x97ms. Kinijoje RPD gamino kaip kulkosvaid\xc5\xbeius Type 56._NEWLINE_Vietnamo karo metu RPD buvo pagrindinis Vietkongo lengvasis kulkosvaidis._NEWLINE_7-t\xc4\x85 de\xc5\xa1imtmet\xc4\xaf \xc4\x97mus pla\xc4\x8diai naudoti Kala\xc5\xa1nikovo schemos paramos ginklus (RPK ir PK) RPD prad\xc4\x97tas i\xc5\xa1imti i\xc5\xa1 Var\xc5\xa1uvos sutarties kariuomeni\xc5\xb3 pirmos linijos dalini\xc5\xb3 ginkluot\xc4\x97s. Ta\xc4\x8diau \xc5\xa1is kulkosvaidis liko daugelio Afrikos ir Azijos valstybi\xc5\xb3 ginkluot\xc4\x97je. RPD kulkosvaid\xc5\xbeius gamino KLR (Type 56), Egiptas, \xc5\xa0iaur\xc4\x97s Kor\xc4\x97ja (Type 62) ir Lenkija (nuo 1956\xc2\xa0m.).\n_START_SECTION_\nKonstrukcija\n_START_PARAGRAPH_\nRPD yra automatinis ginklas, naudojantis parako duj\xc5\xb3 varom\xc4\x85 ilgos eigos st\xc5\xabmoklio sistem\xc4\x85 ir u\xc5\xberakinimo sistem\xc4\x85 perimt\xc4\x85 i\xc5\xa1 ankstesni\xc5\xb3 Degtiariovo ginkl\xc5\xb3. RPD naudojamas atviros spynos principas._NEWLINE_RPD \xc5\xa1auna naudodamas skiltuv\xc4\x85. Jo \xc5\xa1ovimo mechanizmas leid\xc5\xbeia \xc5\xa1audyti tik automatin\xc4\x97s ugnies re\xc5\xbeime. Spyna turi spyruoklin\xc4\x99 t\xc5\xabteli\xc5\xb3 ekstrakcijos sistem\xc4\x85. I\xc5\xa1\xc5\xa1autos t\xc5\xabtel\xc4\x97s i\xc5\xa1metamos \xc5\xbeemyn pro ang\xc4\x85 ginklo uokse. RPG turi ranka perjungiam\xc4\x85 svirtin\xc4\xaf saugiklio mechanizm\xc4\x85, kuris blokuoja spyn\xc4\x85 ir neleid\xc5\xbeia nety\xc4\x8dia i\xc5\xa1\xc5\xa1auti. Skirtingai negu ankstesni\xc5\xb3j\xc5\xb3 Degtiariovo ginkl\xc5\xb3 RPD gr\xc4\x85\xc5\xbeinimo spyruokl\xc4\x97 yra buo\xc5\xbe\xc4\x97s viduje. Kaip ir daugelio rusi\xc5\xa1k\xc5\xb3 patvari\xc5\xb3 ginkl\xc5\xb3 RPD \xc5\xa1ovinio lizdas ir vamzd\xc5\xbeio vidus chromuoti, d\xc4\x97l ko Korozija ir t\xc5\xabtel\xc4\x97s \xc4\xafstrigimo tikimyb\xc4\x97 \xc5\xbeymiai ma\xc5\xbeesn\xc4\x97._NEWLINE_Kulkosvaid\xc5\xbeio vamzdis nekei\xc4\x8diamas. Duj\xc5\xb3 nukreipimo sistema turi trij\xc5\xb3 pad\xc4\x97\xc4\x8di\xc5\xb3 srauto reguliavimo vo\xc5\xbetuv\xc4\x85._NEWLINE_Kulkosvaidis turi sulankstomas nenuimamas dvikojes kojeles, medinius petin\xc4\x99 atram\xc4\x85 (buo\xc5\xbe\xc4\x99), pistoletin\xc4\x99 ranken\xc4\x85 ir vamzd\xc5\xbeio apgaub\xc4\x85 (u\xc5\xbe kurio ne\xc5\xa1ant RPD prilaikomas vamzdis).\n_START_SECTION_\nTaikikliai\n_START_PARAGRAPH_\nRPD turi atvir\xc4\x85 taikikli\xc5\xb3 sistem\xc4\x85. Dr\xc5\xabtgalin\xc4\x97 dalis reguliuojama pagal v\xc4\x97jo greit\xc4\xaf ir pakilimo kamp\xc4\x85, sugraduota kas 100\xc2\xa0m nuo 100\xc2\xa0m iki 1000\xc2\xa0m. Dalis RPD uokso kair\xc4\x97je turi \xc5\xa1onin\xc4\xaf pamat\xc4\x97l\xc4\xaf, prie kurio tvirtinamas naktinis taikiklis NSP-2.\n_START_SECTION_\nReikmenys\n_START_PARAGRAPH_\n\xc4\xae RPD reikmen\xc5\xb3 komplekt\xc4\x85 \xc4\xafeina juostos talpykl\xc4\x97, papildomos \xc5\xa1ovini\xc5\xb3 juostos, gr\xc5\xabstuvas (tvirtinamas kair\xc4\x97je uokso pus\xc4\x97je), valymo rinkinys (laikomas buo\xc5\xbe\xc4\x97s skyriuje), dir\xc5\xbeas, krep\xc5\xa1iai \xc5\xa1ovini\xc5\xb3 juost\xc5\xb3 talpykl\xc4\x97ms._NEWLINE_Komplekte esantis dir\xc5\xbeas leid\xc5\xbeia pasikabinti kulkosvaid\xc4\xaf per pet\xc4\xaf i\xc5\xa1 \xc5\xa1audyti stovint ar einant, nors RPD nebuvo kurtas tokiam \xc5\xa1audymui.\n_START_SECTION_\nVariantai\n_START_PARAGRAPH_\nNaudojimo metais RPD buvo kelis kartus modernizuotas. Prad\xc5\xbeioje buvo modifikuota duj\xc5\xb3 nukreipimo sistema ir taikiklis. V\xc4\x97jo pataisos ranken\xc4\x97l\xc4\x97 buvo perkelta \xc4\xaf kair\xc4\x99 pus\xc4\x99. V\xc4\x97liau buvo pakeista spynos u\xc5\xbevedimo ranken\xc4\x97l\xc4\x97\xc2\xa0\xe2\x80\x93 vietoj nejudamos panaudota u\xc5\xbelenkiama, kuri \xc5\xa1audymo metu nejuda. Juostos \xc4\xaf\xc4\x97jimo anga papildyta prie\xc5\xa1dulkiniu dangteliu, kuris, kai atidarytas, veikia kaip \xc5\xa1ovini\xc5\xb3 juostos kreipiamoji. Tokia RPD versija buvo daugiausia gaminta Kinijoje ir Lenkijoje._NEWLINE_Labiau modifikuotas variantas (kartais vadinamas RPDM) turi pailgint\xc4\x85 duj\xc5\xb3 nukreipimo cilindr\xc4\x85 ir atatrankos slopinimo \xc4\xaftais\xc4\x85 buo\xc5\xbe\xc4\x97je. V\xc4\x97lesniuose RPD variantuose buvo pa\xc5\xa1alintas b\xc5\xabgni\xc5\xa1kos talpykl\xc4\x97s laikiklis, o talpykl\xc4\x97 tvirtinama prie juostos angos dangtelio. Imtas naudotas sulankstomas gr\xc5\xabstuvas, kuris imtas laikyti buo\xc5\xbe\xc4\x97je (tai kini\xc5\xa1kas variantas Type 56-1).\n_START_SECTION_\nJAV gamybos variantas\n_START_PARAGRAPH_\nKompanija DS Arms (Barrington, Ilinojus, JAV) dabar gamina RPD kulkosvaid\xc5\xbeio civilin\xc4\xaf savitais\xc4\xaf variant\xc4\x85 tiek standartinio dyd\xc5\xbeio (\xc5\xa1autuvas), tiek trumpesniu vamzd\xc5\xbeiu (karabinas). Tokie JAV gaminami RPD kulkosvaid\xc5\xbeiai kopijos beveik visi\xc5\xa1kai atitinka original\xc4\x85, bet modifikuoti, kad b\xc5\xabt\xc5\xb3 savitaisiai, o ne automatiniai. Tai vieni i\xc5\xa1 labiausiai kovose naudot\xc5\xb3 juostinio maitinimo ginkl\xc5\xb3, kuriuos gali pirkti ginkl\xc5\xb3 m\xc4\x97g\xc4\x97jai JAV. Jie leisti naudoti BATFE (Bureau of Alcohol, Tobacco, Firearms and Explosives 'Alkoholio, Tabako, \xc5\xa0aunam\xc5\xb3j\xc5\xb3 ginkl\xc5\xb3 ir sprogmen\xc5\xb3 kontrol\xc4\x97s biuras'). Automatinis originalus variantas (kulkosvaidis) irgi gaminamas, bet parduodamas tik vyriausybin\xc4\x97ms institucijoms (kariuomen\xc4\x97, \xc4\xafstatym\xc5\xb3 prie\xc5\xbei\xc5\xabros organizacijos)._NEWLINE_\xc5\xa0ie ginklai komplektuojami kietu d\xc4\x97klu, dviem b\xc5\xabgni\xc5\xa1komis juost\xc5\xb3 talpykl\xc4\x97mis, dviem krep\xc5\xa1iais \xc5\xa1ioms talpykl\xc4\x97ms, dir\xc5\xbeu, gr\xc5\xabstuvu ir dviem \xc5\xa1ovini\xc5\xb3 juostomis. DS Arms savo RPD gamina i\xc5\xa1 lenki\xc5\xa1k\xc5\xb3 dali\xc5\xb3, bet deda savo gamybos uoksus."